**Georg Kværne** (født 29. juli 1896 i Hønefoss) var en norsk jernbanearbeider, fagforeningsmann, lokalpolitiker (Ap) og motstandsmann under andre verdenskrig. Han ledet både Jernbaneorganisasjonen (J-org) og Bedriftsorganisasjonen (B-org), som begge var underlagt Milorgs sentralledelse, frem til han i april 1944 ble pålagt av Milorgs sentralledelse å flykte til Sverige.

Jernbanekarrieren
-----------------

Kværne ble ansatt i Norges Statsbaner den 1. juni 1914. Den 26. februar 1917 ble han fast ansatt som jernbanetelegrafist. Han ble forfremmet til jernbaneekspeditør den 27. februar 1920. Han var bosatt på Strømmen utenfor Lillestrøm.

Motstandsarbeid under andre verdenskrig
---------------------------------------

Høsten 1942 opprettet Milorg den såkalte Jernbaneorganisasjonen (J-org) – omtrent samtidig med opprettelsen av Bedriftsorganisasjonen (B-org). En hovedoppgave for J-org var å forberede seg på en alliert invasjon i Norge ved å legge planer for hvordan jernbanenettet kunne holdes intakt også når tyskerne innså at de var i ferd med å tape. Det var Milorgs sentralledelse som tok initiativet til etableringen av J-org; sammen med Johs. Fougli var det Georg Kværne som sørget for rekrutteringen til J-org.

I tillegg ledet J-org både arbeidssabotasjer og trafikksabotasjer. Eksempelvis sørget medlemmer av J-org ute i distriktene for at godsvogner med materiell som var strategisk viktig for tyskerne, ble ledet ut på feil spor og/eller feilmerket, slik at godset ble forsinket i opptil flere måneder. J-orgs medlemmer sørget også for at det ble begått «feil» som forårsaket avsporinger og sammenstøt, slik at togmateriell og skinneganger ble satt ut av spill. I april 1945 fikk sjefen for J-org, Georg Kværne, ordre fra Milorgs sentralledelse om å flykte ut av landet. Etter Kværne overtok distriktsjefen i Oslo som leder for J-org.

B-org var underlagt Forsvarets Overkommando i London, med Milorgs Sentralledelse som mellomledd. Ledelsen i B-org ble kalt Bedriftsledelsen (BL). Den første sjefen for BL var Johs. Fougli. Etter at han ble arrestert i Østfold i desember 1943, sammen med Ola Brandstorp som også hadde en sentral rolle i BL, ble Georg Kværne ny leder for BL frem til april 1944, da han fikk ordre fra Milorgs sentralledelse om å flykte til Sverige.

Lokalpolitiker
--------------

Etter andre verdenskrig ble Kværne blant annet formann i Skedsmo arbeiderparti og medlem av Skedsmo herredsstyre.

Fagforeningsarbeid
------------------

Kværne var en periode formann i Oslo distriktsorganisasjon av Norsk Jernbaneforbund. Han var også kasserer i styret for feriehjemmet «Elgheim» på Roa, som var eid av Oslo-avdelingen til Norsk Jernbaneforbund.

Referanser
----------

1. 1 2 3 4 5 6 7 8  «Fødselsdager : 50 år». *Akershus Arbeiderblad*. Lillestrøm. 26. juli 1946. «En godt kjent mann innen jernbaneetaten og i Strømmen, jernbaneekspeditør Georg Kværne, fyller 50 år mandag 29. juli. (---) Kværne deltok under okkupasjonen meget aktivt i det illegale arbeide og måtte av den grunn fortrekke til Sverige i begynnelsen av året 1944.»
2. 1 2 3 4 5 6  Kjeldstadli, Sverre (1959). «Milorg bygger og vokser». *Hjemmestyrkene : hovedtrekk av den militære motstanden under okkupasjonen. 1*. Aschehoug. s. 249–251. «Jernbaneorganisasjonen (J-org) ble også til i 1942 omtrent samtidig med reisningen av Bedriftsorganisasjonen. Initiativet utgikk fra Milorgs Sentralledelse og opptaket ble gjort av Johs. Fougli og Georg Kværne.»
3. ↑  «B». *Norsk krigsleksikon 1940-45*. Cappelen. 1995. s. 34. ISBN 8202141389.
4. 1 2 3  Kjeldstadli, Sverre (1959). «Milorg bygger og vokser». *Hjemmestyrkene : hovedtrekk av den militære motstanden under okkupasjonen. 1*. Aschehoug. s. 248-249. «Bedriftsorganisasjonen hadde sin egentlige bakgrunn i motstandsarbeidet på arbeidsplassene. Denne ga seg utslag i mer åpne aksjoner som "melkestreiken" i Oslo i september 1941, aksjonen for utmelding av LO med tilsluttede forbund og den senere kontingentstreik. (---) Rekonstruksjonsarbeidet gikk fremover under den nye sjefen for Bedriftsledelsen, Georg Kværne, inntil april 1944. Etter ham kom Kai Knudsen, som var sjef ved frigjøringen.»

Eksterne lenker
---------------